**Likumprojekta „Par Latvijas Republikas valdības un Pakistānas Islāma Republikas valdības konvenciju par nodokļu dubultās uzlikšanas attiecībā uz ienākuma nodokļiem, ļaunprātīgas izvairīšanās no nodokļu maksāšanas un nodokļu nemaksāšanas novēršanu un tās protokolu”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir nodrošināt Latvijas un Pakistānas nodokļu Konvencijas atbilstību Ekonomiskās sadarbības un attīstības organizācija apstiprinātā Nodokļa bāzes samazināšanas un peļņas pārneses novēršanas pasākumu plāna pakotnē ietvertā minimālā standarta attiecībā uz nodokļu līgumiem prasībām. Lai to nodrošinātu, pārskatīta iepriekš Ministru Kabinetā apstiprinātā nodokļu konvencija un panākta vienošanās ar Pakistānas pusi par jaunas nodokļu konvencijas un tās protokola noslēgšanu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Atbilstoši Deklarācijas par Māra Kučinska vadītā Ministru kabineta iecerēto darbību īstenošanai 64.punktā noteikto par valsts konkurētspējas sekmēšanu un ilgtspējīgu attīstību, īstenojot efektīvu un vienotu ārējo ekonomisko politiku, aizstāvot ārējās ekonomiskās intereses un aktīvi atbalstot Latvijas uzņēmumu nostiprināšanos gan tradicionālajās partnervalstīs, gan arī jaunajos eksporta tirgos, veidojot ciešākas attiecības ar jaunajiem ekonomiskās izaugsmes līderiem.Papildus tam, nodrošinot Ekonomiskās sadarbības un attīstības organizācijas *(Organization for Economic Cooperation and Development)* (turpmāk - OECD) Globālā foruma par caurskatāmību un informācijas apmaiņu nodokļu jomā izstrādātā starptautiskā standarta caurskatāmības un informācijas apmaiņas jomā ieviešanu un ievērojot OECD darbu pie globālo noteikumu un standartu noteikšanas pretpasākumiem saistībā ar nodokļu bāzes samazināšanu un peļņas pārdali *(Base Erosion and Profit Shifting)* (turpmāk - BEPS), kura rezultāti publicēti 2015. gada 5. oktobrī un ņemot vērā ar Pakistānas pusi panākto vienošanos par iespēju nodrošināt investoriem labvēlīgākus nosacījumus, ir izstrādāta Latvijas Republikas valdības un Pakistānas Islāma Republikas valdības konvencija par nodokļu dubultās uzlikšanas attiecībā uz ienākuma nodokļiem, ļaunprātīgas izvairīšanās no nodokļu maksāšanas un nodokļu nemaksāšanas novēršanu (turpmāk – Konvencija) un tās protokols. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz Līgumslēdzējas Valsts investori otrā Līgumslēdzējā Valstī tiek aplikti ar nodokļiem vienīgi, pamatojoties uz otras valsts nodokļu normatīvajiem aktiem. Otra Līgumslēdzēja Valsts var mainīt kā nodokļu likmes, tā arī apliekamā ienākuma aprēķināšanas kārtību. Pašreizējā situācijā Līgumslēdzējas Valsts investoriem netiek garantēta zināmu nodokļu uzlikšanas noteikumu nemainība ilgākā laika periodā, tāpēc nav iespējams precīzi plānot investīcijas, to atmaksāšanos un peļņu. Līdz ar to nav nodrošināta stabilitāte attiecībā uz vienas Līgumslēdzējas Valsts investoru ienākumu aplikšanu ar nodokļiem otrā Līgumslēdzējā Valstī ilgākā laika periodā.Savukārt attiecībā uz Līgumslēdzēju Valstu sadarbību, pašreiz Līgumslēdzējas Valsts kompetentajai iestādei nav pienākums atbildēt uz otras Līgumslēdzējas Valsts kompetentās iestādes pieprasījumu par informācijas sniegšanu par šīs otras Līgumslēdzējas Valsts nodokļu maksātāju darījumu partneriem pirmajā valstī un par otras Līgumslēdzējas Valsts nodokļu maksātāju saņemtajiem ienākumiem pirmajā valstī. Bez minētās informācijas otrai Līgumslēdzējai Valstij ir apgrūtināta tās rezidentu ārvalstīs gūto ienākumu aplikšana ar nodokļiem, kā arī ir problemātiski piemērot vairākas speciālas nacionālo nodokļu normatīvo aktu normas, piemēram, noteikumus par apliekamā ienākuma koriģēšanu darījumos starp saistītiem uzņēmumiem, kas izmantojami, lai novērstu apliekamā ienākuma pārnešanu no šīs valsts uz citām valstīm vai teritorijām. Galvenie Konvencijas uzdevumi ir:a) nodrošināt katras Līgumslēdzējas Valsts investoriem stabilu un pievilcīgu nodokļu maksāšanas režīmu otrā Līgumslēdzējā Valstī, kuru neietekmēs otras Līgumslēdzējas Valsts nodokļu normatīvo aktu grozījumi; b) ievērojot OECD BEPS pasākumu plāna ietvaros pieņemtos standartus un rekomendācijas, paredzēt nosacījumus, kas novērš ļaunprātīgu izvairīšanos no nodokļu maksāšanas un nodokļu nemaksāšanas, kā arī ietvert normu, kas paredz strīdu risināšanas kārtību;c) radīt likumīgu pamatu abu Līgumslēdzēju Valstu kompetento iestāžu tiešai sadarbībai un novērst iespējas izvairīties no nodokļu maksāšanas, veicot savstarpēju jauniem standartiem atbilstošu informācijas apmaiņu.Konvencija paredz nodrošināt labvēlīgu nodokļu uzlikšanas režīmu tādiem otras Līgumslēdzējas Valsts rezidentu pasīvajiem ienākumiem kā dividendes, procentu maksājumi un autoratlīdzības. Tiek paredzēts, ka izcelsmes valstī dividendes (līdzdalības ierobežojums) un procentu ienākumi tiek atbrīvoti no nodokļa uzlikšanas, ja to patiesais labuma guvējs ir otras Līgumslēdzējas Valsts rezidents (kas nav fiziskā persona). Savukārt, autoratlīdzības ienākumam tā izcelsmes valstī, ja tā patiesais labuma guvējs ir otras Līgumslēdzējas Valsts rezidents (arī fiziskā persona) var uzlikt nodokļus, kas nepārsniedz 10% likmi no autoratlīdzības vai atlīdzības par tehniskajiem pakalpojumiem kopapjoma.Atbilstoši OECD nodokļu paraugkonvencijas *(OECD Model Tax Convention on Income and on Capital)* 3.pantam un tā komentāriem termins “national” tiek lietots kā “valstspiederīgais”, kam ir plašāka nozīme nekā terminam “ pilsonis”. Attiecībā uz Līgumslēdzēju Valsti saistībā ar fizisko personu “valstspiederīgais” nozīmē ikvienu fizisku personu, kurai ir šīs Līgumslēdzējas Valsts piederība. OECD BEPS pasākumu plāna ietvaros pieņemtas rekomendācijas, kopā par 15 aktivitātēm. Vairākas rekomendācijas paredz mainīt atsevišķus OECD nodokļu paraugkonvencijas pantus un komentārus. Šīs konvencijas projektā ir ietverta BEPS pasākuma plāna 6.aktivitāte, kas ir pilnībā vērsta pret labvēlīga nodokļu režīma iegūšanas iespējām nepiemērotos gadījumos un paredz, ka nodokļu konvencijās tiek iekļauts skaidri izteikts paziņojums, ka to kopējais mērķis ir novērst nodokļu dubulto uzlikšanu, neradot iespējas nodokļu neuzlikšanai vispār. Ievērojot ar BEPS 6.aktivitāti izstrādātos standartus Konvencijas preambula paredz, ka Konvencijas nolūks nav radīt nodokļa neuzlikšanas vai nodokļa samazināšanas iespējas, izmantojot ļaunprātīgu izvairīšanos no nodokļu maksāšanas vai nodokļu nemaksāšanu (tai skaitā konvenciju ar labvēlīgākiem noteikumiem izmantošanu (treaty-shopping)) ar mērķi pieļaut, ka trešo valstu rezidenti netiešā veidā izmanto Konvencijā noteiktos atvieglojumus. Informācijas apmaiņa tiks nodrošināta ievērojot Konvencijas 25.panta nosacījumus, kuri atbilst OECD nodokļu paraugkonvencijas (2014.gada versijas) 26.pantam par informācijas apmaiņu, kurš paredz plašu Līgumslēdzēju Valstu pienākumu sniegt paredzami svarīgu informāciju nodokļu uzlikšanas vajadzībām, arī attiecībā uz kredītiestāžu rīcībā esošo informāciju. Atbilstoši minētā panta redakcijai, saņemot pieprasījumu sniegt informāciju, Līgumslēdzēja Valsts nevar atsaukties uz tās normatīvajos aktos noteiktajiem ierobežojumiem attiecībā uz kredītiestāžu informācijas pieejamību, lai atteiktos sniegt otrai Līgumslēdzējai Valstij pēc pieprasījuma informāciju par konkrētiem nodokļu maksātājiem, kā arī tā nevar atsaukties uz to, ka pieprasītā informācija ir tāda, kas nav nepieciešama valsts, kurai prasa sniegt informāciju, nodokļu uzlikšanas vajadzībām. Paredzams, ka paplašinātā informācijas apmaiņa veicinās Līgumslēdzēju Valstu nodokļu administrāciju sadarbību atbilstoši OECD jaunākajiem standartiem nodokļu informācijas apmaiņas jomā. Jēdziena „paredzami svarīga informācija” *(forseeably relevant information)* skaidrojums dots OECD nodokļu paraugkonvencijas 26.panta pirmās daļas komentāros, nosakot, ka jēdziena „paredzami svarīga informācija” lietojums paredz pēc iespējas plašāko informācijas apmaiņu nodokļu jautājumos, vienlaikus skaidrojot, ka tas Līgumslēdzējām Valstīm neatļauj pieprasīt informāciju, kas nav svarīga attiecībā uz nodokļu uzlikšanu konkrētam nodokļu maksātājam *(“fishing expeditions”)*.Konvencijas 25.pantā tiek paredzēta arī norma, kas ļauj iegūto informāciju izmantot citiem nolūkiem, ja šāda informācijas izmantošana atbilst abu Līgumslēdzēju Valstu normatīvajiem aktiem un no valsts, kura sniedz informāciju, kompetentās iestādes ir saņemta atļauja par šādu informācijas izmantošanu, tādējādi nodrošinot iespēju novērst iespējamu korupcijas un terorisma finansēšanu un nelegāli iegūtu līdzekļu legalizāciju. Konvencijas projektam pievienotā protokola projekta mērķis ir papildināt Konvencijas projektu, skaidrojot atsevišķas normas. Protokols tiek parakstīts vienlaicīgi ar Konvenciju un stājas spēkā vienlaikus ar Konvenciju, tāpēc ar to nevar grozīt Konvenciju. Konvenciju parakstīšana vienlaikus ar tās skaidrojošiem protokoliem ir izplatīta starptautiskā prakse, kas plaši piemērota arī Latvijā. Piemēram, uz šo brīdi ir stājušās spēkā Konvencijas ar pievienotiem, vienlaicīgi ar Konvencijām parakstītiem protokoliem, kas skaidro atsevišķas Konvenciju normas ar 17 valstīm (tai skaitā, Maltu, Izraēlu, Indiju, Šveici, Portugāli, Krieviju, Slovākiju, Spāniju, Japānu u.c.). |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija. |
| 4. | Cita informācija | Konvencija 2015.gada 1.decembrī jau tika apstiprināta Ministru Kabinetā, taču pēc tās apstiprināšanas, saskaņā ar Pakistānas puses lūgumu, tika veikti labojumi Konvencijas tekstā atbilstoši jaunākajām starptautisko nodokļu tendencēm. Konvencijas projektā paredzētā informācijas apmaiņa tiks veikta saskaņā ar Ministru kabineta 2013.gada 5.novembra noteikumiem Nr.1245 „Kārtība, kādā tiek veikta informācijas apmaiņa nodokļu jomā starp Latvijas un citu Eiropas Savienības dalībvalstu kompetentajām iestādēm un ārvalstu kompetentajām iestādēm, ar kurām ir noslēgti Latvijas Republikas Saeimas apstiprināti starptautiskie līgumi”, savukārt, Konvencijas projektā paredzētie nodokļu atvieglojumi tiks piemēroti atbilstoši Ministru kabineta 2001.gada 30.aprīļa noteikumiem Nr.178 „Kārtība, kādā piemērojami starptautiskajos līgumos par nodokļu dubultās uzlikšanas un nodokļu nemaksāšanas novēršanu noteiktie nodokļu atvieglojumi”. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nodokļu maksātāji (fiziskās un juridiskās personas) – abu Līgumslēdzēju Valstu rezidenti. |
| 2. | Tiesiskā regulējuma ietekme uz tautsaimniecību un administratīvo slogu | Katras Līgumslēdzējas Valsts potenciālajiem investoriem tiks radīts stabilāks nodokļu uzlikšanas režīms otrā Līgumslēdzējā Valstī, gan attiecībā uz uzņēmējdarbības ienākumu, gan arī uz tādiem pasīvajiem ienākumiem kā dividendes, procenti un autoratlīdzības, kas ir definētas Konvencijas projektā un attiecībā uz kurām ir noteiktas maksimālās likmes, pēc kādām otra valsts drīkst uzlikt nodokļus šiem ienākumiem.Konvencijas projektā tiek noteikts, ka to izcelsmes valstī dividendes un procentu ienākumi tiek atbrīvoti no nodokļa uzlikšanas, ja to patiesais labuma guvējs ir otras Līgumslēdzējas Valsts rezidents (kas nav fiziskā persona), savukārt, to izcelsmes valstī dividendes, procentu maksājumus, ja to patiesais labuma guvējs ir otras Līgumslēdzējas Valsts rezidents – fiziskā persona, var uzlikt nodokļus, kas nepārsniedz 12,5% likmi dividendēm un 10% likmi procentiem no minēto ienākumu kopapjoma. Savukārt, autoratlīdzības ienākumam tā izcelsmes valstī, ja tā patiesais labuma guvējs ir otras Līgumslēdzējas Valsts rezidents (arī fiziskā persona) var uzlikt nodokļus, kas nepārsniedz 10% likmi no autoratlīdzības vai atlīdzības par tehniskajiem pakalpojumiem kopapjoma.Līdz ar to investori iegūst skaidrību par to, cik lielā mērā un pie kādiem nosacījumiem izcelsmes valstī var tikt uzlikti nodokļi viņu gūtiem ienākumiem.Likumprojekts veicinās komercdarbību Latvijā un atvieglos Latvijas investoru darbību Pakistānā un otrādi. Likumprojekts kopumā veicinās ārvalstu investīciju piesaistīšanu.Tāpat tiks nodrošināts, ka atbilstoši Konvencijas 24.panta nosacījumiem iesniegtās sūdzības tiks izskatītas konkrētos laika termiņos. Likumprojekts veicinās ciešāku Latvijas un Pakistānas nodokļu administrāciju savstarpēju sadarbību, veicot informācijas apmaiņu atbilstoši jaunajam OECD informācijas apmaiņas standartam un novēršot izvairīšanos no nodokļu nomaksas. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Parakstot Konvenciju un tās protokolu, Latvija uzņemas saistības, ko nosaka Konvencija. |
| 3. | Cita informācija | Uzņemtās saistības, kas izriet no Konvencijas, nav pretrunā ar saistībām, kas Latvijas Republiaki izriet no dalības Eiropas Savienībā un OECD. Tās nodrošinās OECD BEPS pasākumu plāna rekomendāciju ieviešanu. |

|  |
| --- |
| **1. tabulaTiesību akta projekta atbilstība ES tiesību aktiem** |
| Projekts šo jomu neskar. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts būs pieejams sabiedrībai Ministru kabineta mājas lapā. Uzziņa par likumprojektu publicēta Finanšu ministrijas mājas lapā.<http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project504> |
| 2. | Sabiedrības līdzdalība projekta izstrādē | Iebildumi un priekšlikumi nav saņemti. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesību akta projekta izpilde tiks nodrošināta atbilstoši Finanšu ministrijas funkcijām. Informācijas apmaiņu un atbilstoši ar Protokolu grozītajam Līgumam piemērojamo nodokļu atvieglojumu piemērošanu administrēs Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Finanšu ministre Dana Reizniece-Ozola

Kriviša 67012345

Edite.Krivisa@fm.gov.lv